Komission tiedonanto Euroopan Parlamentille EY:n perustamissopimuksen 251 (2) artiklan toisen alakohdan nojalla neuvoston vahvistamasta yhteisestä kannasta Euroopan parlamentin ja neuvoston direktiiviksi geneettisesti muunnettujen organismien tarkoituksellisesta levittämisestä ympäristöön ja neuvoston direktiivin 90/220/ETY kumoamisesta /* SEK/99/2180 lopull. - COD 98/0072 */





KOMISSION TIEDONANTO EUROOPAN PARLAMENTILLE EY:n perustamissopimuksen 251 (2) artiklan toisen alakohdan nojalla neuvoston vahvistamasta yhteisestä kannasta Euroopan parlamentin ja neuvoston direktiiviksi geneettisesti muunnettujen organismien tarkoituksellisesta levittämisestä ympäristöön ja neuvoston direktiivin 90/220/ETY kumoamisesta KOMISSION TIEDONANTO EUROOPAN PARLAMENTILLE EY:n perustamissopimuksen 251 (2) artiklan toisen alakohdan nojalla neuvoston vahvistamasta yhteisestä kannasta Euroopan parlamentin ja neuvoston direktiiviksi geneettisesti muunnettujen organismien tarkoituksellisesta levittämisestä ympäristöön ja neuvoston direktiivin 90/220/ETY kumoamisesta 1. Menettely Ehdotus Euroopan parlamentin ja neuvoston direktiiviksi geneettisesti muunnettujen organismien tarkoituksellisesta levittämisestä ympäristöön annetun direktiivin 90/220/ETY muuttamisesta (KOM(1998) 0085 - C4-0129/98 - 1998/0072(COD)) toimitettiin neuvostolle ja Euroopan parlamentille 23. helmikuuta 1998 perustamissopimuksen 95 artiklassa (entinen 100 a artikla) tarkoitetun yhteispäätösmenettelyn mukaisesti. Talous- ja sosiaalikomitea antoi lausuntonsa 9. syyskuuta 1998 ja Euroopan parlamentti lausuntonsa 11. helmikuuta 1999 ensimmäisen käsittelyn jälkeen. Euroopan parlamentin lausunnon johdosta ja perustamissopimuksen 251 artiklan 2 kohdan mukaisesti komissio antoi muutetun ehdotuksen (KOM(1999) 0139 lopullinen, EYVL C 139, 19.5.1999, s. 7), joka toimitettiin neuvostolle 26. maaliskuuta 1999. Neuvosto vahvisti yhteisen kannan yksimielisesti 9. joulukuuta 1999. 2. Direktiivin tarkoitus Tämän direktiivin tarkoituksena on tarkistaa geneettisesti muunnettujen organismien (GMO) tarkoituksellisesta levittämisestä ympäristöön 23. huhtikuuta 1990 annettua direktiiviä 90/220/ETY. Direktiivillä pyritään lisäämään päätöksentekoprosessin tehokkuutta ja avoimuutta sekä samalla varmistamaan ihmisten terveyden suojelun ja ympäristönsuojelun korkea taso. Direktiivissä selvennetään eräitä käytännön toimintaan liittyviä näkökohtia, joita ovat muun muassa soveltamisala, määritelmät ja hallinnolliset menettelyt. Sillä lisätään riskien arvioinnin yhdenmukaisuutta ja päätöksenteon avoimuutta siten, että otetaan käyttöön selkeä merkintäjärjestelmä kaikille GMO:ille. Direktiivillä lisätään myös yleisön osallistumista lupamenettelyyn. 3. Parlamentin tarkistukset, jotka komissio on sisällyttänyt muutettuun ehdotukseen ja jotka sisältyvät kokonaisuudessaan, osittain tai periaatteessa yhteiseen kantaan Tässä asiakirjassa olevat viittaukset johdanto-osan kappaleisiin, artikloihin ja liitteisiin vastaavat yhteisessä kannassa käytettyä numerointia. - Johdanto-osan 50 kappaleessa todetaan, että lupaa uusittaessa kaikkia alkuperäisen luvan ehtoja voidaan tarkistaa (tarkistus 4). - 1 artiklaan, 4 artiklan 1 kohtaan, liitteeseen II sekä johdanto-osan 6 ja 8 kappaleeseen sisältyy viittaus ennalta varautumisen periaatteeseen (tarkistukset 17, 57 ja 62). - 2 artiklan 2 kohdassa selvennetään "geneettisesti muunnetun organismin" määritelmää, mutta ei sisällytetä siihen ihmistä (tarkistus 9). - 2 artiklan 7 kohtaan sisältyy nyt termin "tuote" määritelmä (tarkistus 12). - 2 artiklan 8 kohdassa määritelmä "ympäristöriskien arviointi" on laajennettu käsittämään vaikutuksiltaan heti tai myöhemmin ilmenevän riskin arviointi (tarkistus 15). - 4 artiklan 4 kohdan mukaan jäsenvaltioilla on nyt velvoite toteuttaa kaikki tarvittavat toimenpiteet silloin, kun GMO:ien tarkoituksellinen levittäminen tai saattaminen markkinoille tapahtuu ilman lupaa (tarkistus 20). Uusi teksti kattaa myös tarkistuksen 11 olennaisen ajatuksen. - 4 artiklan 5 kohdalla, 18 artiklan 3 kohdan a, c ja d alakohdalla, liitteessä IIIA olevan II osan A kohdan 6 ja 7 alakohdalla, liitteessä III B olevan D kohdan 12 alakohdalla, liitteessä IV olevan A osan 7 kohdalla sekä johdanto-osan 39 - 43 kappaleella otetaan käyttöön GMO:ien tunnistamista, valvontaa ja hakemista helpottavia keinoja, joihin kuuluu jäsenvaltioille asetettu ehdoton edellytys varmistaa jäljitettävyys GMO:ien markkinoille saattamisen kaikissa vaiheissa (tarkistukset 1, 14, 38, 64, 66 ja 92). - 5 artiklan 2 kohdan a alakohdan v ja vi alakohdalla velvoitetaan nyt ilmoittaja toimittamaan yksityiskohtainen seurantasuunnitelma sekä tietoja korjaustoimista (tarkistukset 25 and 26). - 5 ja 8 artiklalla lisätään direktiiviin velvoite toimeenpanna julkinen kuuleminen B osassa tarkoitetun levittämisen yhteydessä siten, että 90 päivän jakso, jonka toimivaltainen viranomainen voi käyttää tapauksen arviointiin, pitenee enintään 30 päivällä. Lisäksi 8 artiklan 1 kohdassa todetaan, että jäsenvaltioiden on säädettävä tätä kuulemista koskevista järjestelyistä, jotta yleisölle voidaan tarjota tilaisuus mielipiteen ilmaisemiseen, ja 8 artiklan 2 kohdalla direktiiviin lisätään säännös, joka velvoittaa jäsenvaltiot saattamaan yleisön saataville yksityiskohtaiset tiedot kaikesta niiden alueella tapahtuvasta B osassa tarkoitetusta GMO:ien levittämisestä (tarkistukset 27, 29 ja 32). - 7 artiklan 2 kohdassa todetaan nyt, että toimivaltaisen viranomaisen on arvioitava kaikki myöhemmin saataville tulevat tiedot (tarkistus 31). - 9 artiklalla asetetaan 8 artiklan 2 kohdan toisen alakohdan ja 10 artiklan 3 kohdan mukaisesti ilmoittajalle velvoite tiedottaa toimivaltaiselle viranomaiselle B osassa tarkoitetun levittämisen tuloksista siltä osin kuin ne koskevat ihmisten terveydelle ja ympäristölle aiheutuvia riskejä. Tulokset saatuaan komission on annettava ne tiedoksi yleisölle (tarkistukset 33 ja 35). - 10 artiklan 2 kohdan mukaan jäsenvaltiot voivat pyynnöstä saada jäljennöksen B osassa tarkoitetusta asianomaisen jäsenvaltion tekemästä ilmoituksesta kokonaisuudessaan (tarkistus 34). - 11 artikla selventää direktiivin ja tuotelainsäädännön välistä yhteyttä tarkentamalla, ettei C osan säännöksiä sovelleta tuotteisiin, jotka on sallittu riskien arvioinnin, riskien hallinnan, seurannan, merkitsemisen, yleisölle tiedottamisen ja suojalausekkeen suhteen vähintään yhtä tiukan yhteisön muun lainsäädännön nojalla. Lääkkeiden kohdalla poikkeus koskee ainoastaan ympäristöriskien arviointia (tarkistukset 5 ja 94). - 12 artiklan 2 kohdan e alakohdassa, 18 artiklan 3 kohdan f alakohdassa ja liitteessä VII säädetään seurantasuunnitelmaa koskevista tiedottamisvaatimuksista, joissa edellytetään myös ilmoitettavan, kuinka kauan ja kuinka usein seurantaa tehdään (tarkistus 65). - 13 artiklan 3 kohdan mukaan toimivaltainen viranomainen, jonka kautta tuotetta koskeva ilmoitus tehdään, voi ilmoittaa arviointikertomuksessa, ettei kyseessä olevaa GMO:ta saisi saattaa markkinoille (tarkistus 39). - 16 artiklalla direktiiviin lisätään säännös uusittavaan lupaan valinnaisesti sovellettavasta määräajasta (tarkistukset 5 ja 42). - 17 artiklan mukaan tiedekomitean tai -komiteoiden on annettava lausunto asetetun määräajan kuluessa (tarkistus 44). - 19 artiklalla direktiiviin lisätään säännös uuden tiedon käsittelyä koskevasta menettelystä (tarkistus 89). - 22 artiklassa (suojalauseke) käsitellään uusia tai täydentäviä tietoja sekä asetetaan jäsenvaltioille vakavan riskin tilanteessa sovellettavia velvoitteita (tarkistukset 43 ja 53). - 28 artiklassa viitataan nyt mahdollisuuteen kuulla eettistä komiteaa (tarkistukset 6 ja 54). - Liitteessä II on selkeytetty ympäristöriskien arvioinnin periaatteita (tarkistukset 58 ja 60). 4. Parlamentin tarkistukset, jotka komissio on sisällyttänyt muutettuun ehdotukseen mutta joita ei ole sisällytetty yhteiseen kantaan Tarkistusta 16, joka koskee termin "käyttö" määritelmää, ei ole sisällytetty yhteiseen kantaan. Komissio hyväksyy määritelmän jättämisen pois, sillä termiä käytetään kyseisessä säädöstekstissä yksiselitteisesti. 5. Yhteiseen kantaan sisältyvät muutokset komission muutettuun ehdotukseen verrattuna Neuvosto on ottanut huomioon biotekniikan alalla tapahtuneen kehityksen ja lisännyt komission muutettuun ehdotukseen joitakin uusia tärkeitä näkökohtia. Tämän johdosta yhteisessä kannassa on muutettu merkittävästi useimpia direktiivin 90/220/ETY säännöksiä ja liitteitä. Jotta lakiteksti olisi selkeä ja ymmärrettävä, komissio tukee neuvoston aloitetta direktiivin tarkistamisesta antamalla konsolidoitu teksti uudeksi direktiiviksi. Tarkoitus on, että nykyinen direktiivi 90/220/ETY kumotaan, kun uusi direktiivi saatetaan osaksi kansallista lainsäädäntöä (34 artikla). 1 artikla, 2 artiklan 4 kohta ja 3 artikla (soveltamisala) Neuvosto jäsenteli uudelleen artiklat, joissa määritellään direktiivin soveltamisala. Muutoksilla pyritään selventämään soveltamisalaa, ja siten ne selkeyttävät yhteyttä biotekniikan alaan liittyvään muuhun yhteisön lainsäädäntöön, ennen kaikkea direktiiviin 90/219/ETY. Säännöksissä tarkennetaan, että direktiivi 90/220/ETY kattaa periaatteessa kaiken GMO:eihin liittyvän markkinoille saattamista koskevan toiminnan lukuun ottamatta tiettyjä poikkeuksia, jotka määritellään 2 artiklan 4 kohdassa. Poikkeukset koskevat GMO:eja, jotka joko kuuluvat direktiivin 90/219/ETY soveltamisalaan tai joita käytetään ainoastaan sellaisessa toiminnassa, jossa GMO:ien kosketus väestöön ja ympäristöön on rajoitettu tiukoilla pakkaamista koskevilla määräyksillä. Tämän soveltamisalan selvennyksen mukaisesti direktiiviin on lisätty uusi säännös sen varmistamiseksi, että GMO:t, joihin sovelletaan direktiivin 2 artiklan 4 kohdan mukaista poikkeusta, merkitään asianmukaisesti, kun ne saatetaan ulkopuolisten tahojen käyttöön. Uudella 25 artiklalla varmistetaan, että tällaiset sekä käyttöön suljetuissa oloissa että tarkoitukselliseen levittämiseen yhteisössä tarkoitetut GMO:t on merkitty selvästi. Komissio hyväksyy nämä muutokset, sillä ne selventävät direktiivin soveltamisalaa. 4 artikla (yleiset velvoitteet) Direktiivin 4 artiklaan on lisätty selvä viittaus ennalta varautumisen periaatteeseen, jota noudattamalla jäsenvaltiot voivat huolehtia siitä, että toteutetaan tarkoituksenmukaiset toimenpiteet ihmisten terveydelle ja ympäristölle aiheutuvien haitallisten vaikutusten välttämiseksi. Jäsenvaltioiden on myös varmistettava GMO:ien jäljitettävyys markkinoille saattamisen kaikissa vaiheissa. Lisäksi artiklassa velvoitetaan jäsenvaltiot ja komissio kiinnittämään erityistä huomiota GMO:eihin, joissa on antibioottiresistenssiä ilmaiseva merkkigeeni, jotta ihmisten terveydelle ja ympäristölle haitallisia vaikutuksia mahdollisesti aiheuttavat merkkigeenit saataisiin yksilöityä ja poistettua. Komissio katsoo, että nämä säännökset tukevat ennalta varautumisen periaatetta ja helpottavat jäsenvaltioiden valvonta- ja tarkastustoimia, ja siten se voi hyväksyä muutokset. 5 ja 6 artikla (hallinnolliset menettelyt tutkimustarkoituksessa tapahtuvaa levittämistä varten, B osa) Komissio ehdotti nykyisin käytettävien direktiivin 90/220/ETY B osan mukaisten hallinnollisten lupamenettelyjen uudelleenjärjestelyä ja lisäsi direktiivin B osaan luokitusjärjestelmän sekä säännöksiä tutkimustarkoituksessa useassa valtiossa tapahtuvaa levittämistä varten. Tämän lisäksi komissio poisti mahdollisuuden soveltaa yksinkertaisempaa menettelyä, sellaisen kuin siitä säädetään direktiivin 90/220/ETY 6 artiklan 5 kohdassa, koska oli olemassa merkkejä siitä, että artiklaan liittyvä oikeusvarmuus oli riittämätön. Yhteiseen kantaan on periaatteessa säilytetty nykyinen lupamenettely, johon kuuluvat vakiomenettely sekä mahdollisuus soveltaa komitologiamenettelyllä toteutettavia eriytettyjä menettelyjä. Näitä menettelyjä koskevia soveltamisehtoja on tiukennettu, ja tiedekomitean tai -komiteoiden sekä yleisön kuuleminen on niissä nyt pakollista. Eriytettyjen menettelyjen soveltamisperusteita on myös tiukennettu ja selvennetty (liite V). Komissio hyväksyy yhteisen kannan, koska siinä selkeytetään eriytettyjen menettelyjen soveltamista koskevia sääntöjä, mutta katsoo edelleen, että sen alkuperäisen ehdotuksen mukaan lupamenettelyt olisivat olleet yhtä tehokkaat ja toimivat. 8 artikla (yleisön kuuleminen) Yhteisen kannan mukaan yleisön kuuleminen on nyt pakollista sellaisen ehdotetun GMO:ien levityksen yhteydessä, josta on ilmoitettu direktiivin B osaan liittyvän vakiomenettelyn mukaisesti. Kompromissiratkaisun aikaansaamiseksi komissio hyväksyy sen, että tämä yleisön kuuleminen saa pidentää jäsenvaltion toimivaltaisen viranomaisen päätöksentekoon varattua 90 päivän ajanjaksoa enintään 30 päivällä (5 artiklan 6 kohdan b alakohta). 11 artikla (suhde tuotelainsäädäntöön) Direktiivin asemaa primäärioikeutena yhteisön lainsäädännössä biotekniikan alalla on vahvistettu. Yhteisessä kannassa vahvistetaan nyt, että ainoastaan tietyin edellytyksin GMO:iden markkinoille saattamista koskevia direktiivin vaatimuksia ei sovelleta tuotteisiin, jotka on sallittu yhteisön muun lainsäädännön nojalla. Kyseisissä ehdoissa täsmennetään, että yhteisön muun lainsäädännön on oltava vähintään mainitun direktiivin säännöksiä vastaavaa riskinarvioinnin, riskinhallinnan, asianmukaisen seurannan, merkintöjen, yleisölle tiedottamisen ja suojalausekkeen suhteen. Yhteisessä kannassa tarkennetaan myös, että menettelyistä, joilla määritellään vastaavuus tuotelainsäädännön kanssa, säädetään asianmukaiseen perustamissopimuksen määräykseen perustuvalla asetuksella ja että GMO:ita saa saattaa markkinoille vain, jos niille on annettu lupa tämän direktiivin mukaisesti siihen asti kun mainittu asetus tulee voimaan. Neuvoston asetuksen (ETY) N:o 2309/93 soveltamisalaan kuuluvien lääkkeiden kohdalla otetaan kuitenkin poikkeuksellisesti huomioon ainoastaan ympäristöriskien arviointi. Komissio uskoo, että yhteinen kanta selventää direktiivin horisontaalista tehtävää sekä parantaa lainsäädännön yhdenmukaisuutta biotekniikan alalla, ja siksi se hyväksyy nämä ehdotukseensa tehdyt muutokset. 14 artikla (määräaikaiset luvat) Yhteisen kannan mukaan edellytetään, että saatettaessa GMO:eja markkinoille ensimmäisen kerran lupa myönnetään enintään 10 vuodeksi. Lupaa uusittaessa määräaika on vapaaehtoinen ja luvan voimassaoloaika voidaan määrätä tarpeen mukaan. Euroopan parlamentin ensimmäisessä käsittelyssä esitettiin luvan antamista 12 vuodeksi. Komissio hyväksyy kompromissiratkaisuna alkuperäiseen ehdotukseen sisältyvän seitsemän vuoden määräajan pidentämisen ottaen huomioon sen, että yhteinen kanta helpottaa GMO:ien yksilöimistä ja niitä koskevaa valvontaa. 15 artikla (eriytynyt menettely) Mahdollisuus soveltaa GMO:ien markkinoille saattamisessa yksinkertaistettua menettelyä on poistettu, vaikka eriytetty menettely on sisällytetty vakiomenettelyyn ilmoittamista koskevan vaatimuksen muodossa. 19 artikla (seuranta ja uusien tietojen käsittely) Yhteisessä kannassa esitetään pääpiirtein selkeästi toimenpiteet, jotka jäsenvaltioiden toimivaltaisten viranomaisten on toteutettava, jos seurantasuunnitelmien yhteydessä tai muista lähteistä saadaan uutta tietoa. Siinä myös tarkennetaan hallintomenettely tapauksia varten, joissa voimassa olevaa lupaa on muutettava. Komissio katsoo, että selvennys on hyödyllinen. 20 artikla (GMO:ien merkitseminen) Yhteisen kannan mukaan tuotteiden on oltava merkittyjä GMO:ien markkinoille saattamisen kaikissa vaiheissa ja merkinnässä on mainittava selvästi, että "tuote sisältää geneettisesti muunnettuja organismeja". Joissakin tapauksissa voidaan määrätä komiteamenettelyllä kynnysarvot tuotteille, joita ei voida saada täysin vapaiksi pienistä määristä tuotteeseen sattumanvaraisesti joutuneita tai teknisesti väistämättömiä GMO:eja. Tuotteita, jotka sisältävät GMO:ja kynnysarvoa pienemmän määrän, ei tarvitse merkitä geneettiseksi muunnetuiksi. Komissio hyväksyy yhteisen kannan, sillä siinä vahvistetaan periaate, jonka mukaan GMO:ien on oltava merkittyjä markkinoille saattamisen kaikissa vaiheissa, ja kynnysarvon määrääminen mahdollistaa merkitsemismenettelyn soveltamisen käytännössä. 26 artikla (liitteiden mukauttaminen tekniseen kehitykseen) Yhteiseen kantaan sisältyy mahdollisuus muuttaa liitteitä II-VII vastaamaan teknistä kehitystä, vaikka toisaalta tässä sovelletaan myös tiettyjä poikkeuksia. Yhteispäätös menettelyä sovelletaan kokonaisuudessaan liitteiden II ja VII soveltamisalaan kuuluvissa asioissa niiden jaksojen osalta, joissa esitetään yleiset perusperiaatteet ympäristöriskien arviointia (liitteen II A ja B osa) ja seurantasuunnitelmaa (liitteen IV A ja B osa) varten. Komissio katsoo näiden ehdotukseensa tehtyjen muutosten olevan tarkoituksen mukaisia. 29 artikla (komiteamenettely) Yhteiseen kantaan sisältyy uusia sääntelykomiteaa koskevia säännöksiä 28. kesäkuuta 1999 menettelystä komissiolle siirrettyä täytäntöönpanovaltaa käytettäessä tehdyn neuvoston päätöksen 99/468/EY mukaisesti. Näiden säännösten ansiosta komissio voi toteuttaa toimenpiteitä, jos ne ovat komitean lausunnon mukaisia, mutta jos toteutettavaksi aiotut toimenpiteet eivät ole komitean lausunnon mukaisia tai jos lausuntoa ei ole annettu, ehdotukset on toimitettava neuvostolle hyväksyttäväksi. Tässä vaiheessa komission on myös annettava ehdotus tiedoksi Euroopan parlamentille. 30 artikla (tarkistuslauseke) Yhteiseen kantaan sisältyy tarkistusta koskeva lauseke, jonka mukaan komission on laadittava joka kolmas vuosi direktiivin soveltamista koskeva kertomus, ja siinä eritellään yksityiskohtaisesti vuotta 2003 koskevaan ensimmäiseen kertomukseen sisällytettävät asiat. Tähän kertomukseen on erityisesti sisällytettävä arvio alan lainsäädännön täydentämistä koskevista tarpeista, tämän lainsäädännön johdonmukaisuuden ja tehokkuuden edistämisen vaihtoehtojen toteuttamis kelpoisuudesta sekä sosioekonomisista seurauksista, joita aiheutuu GMO:ien levittämisestä ympäristöön. Komissio katsoo, että selvennys on hyödyllinen, mutta toteaa, että ajankohdan, jona direktiivi saatetaan kansallisen lainsäädännön osaksi, ja vuoden 2003 välinen aika saattaa olla liian lyhyt, jotta direktiivin vaikutuksia pystyttäisiin kunnolla arvioimaan. 33 artikla (vireillä olevat ilmoitukset) Yhteiseen kantaan on lisätty siirtymävaihetta koskeva lauseke, jossa täsmennetään, että ilmoitukset GMO:iden saattamisesta markkinoille tuotteina tai tuotteissa on tehtävä tämän direktiivin päätöksentekojärjestelmän mukaisesti, jos direktiivin 90/220/ETY mukaisia menettelyjä ei ole saatettu päätökseen ennen siirtymävaiheen päättymistä. Ilmoittajilla on kolme kuukautta aikaa mukauttaa ilmoituksensa uuteen menettelyyn, minkä on tarkoitus edesauttaa kitkatonta siirtymistä vanhasta järjestelmästä uuteen. Liite II (ympäristöriskien arvioinnin periaatteet), liite IV (lisätiedot C osan tapauksia varten) ja liite VII (seurantasuunnitelma) Yhteisessä kannassa esitetään toimintakehys ympäristöriskien arviointia varten ja selvennetään joitakin sen yksityiskohtia. Liitteen täydennykseksi on lisäksi tarkoitus laatia ohjeet. Yhteisessä kannassa on muutettu C osaan liittyvien ilmoitusten sekä seuranta suunnitelman yhteydessä annettavia lisätietoja koskevia vaatimuksia siten, että nyt edellytetään aiempaa yksityiskohtaisempien tietojen antamista. Komissio haluaa tässä yhteydessä korostaa niiden tulosten seurannan merkitystä, joita saadaan erityisesti viidennessä tutkimuksen puiteohjelmassa tehtävästä tutkimuksesta sekä ohjeiden laatimisesta ja liitteiden mukauttamisesta tekniikan kehitykseen. Komissio katsoo, että yksityiskohtaisempi tarkastelu selventää tilannetta ilmoittajien kannalta, ja kannattaa mainittujen liitteiden uutta rakennetta. 6. Päätelmät Yhteisessä kannassa on periaatteessa säilytetty komission ehdotuksen perusrakenne, mutta siihen kuuluu tärkeänä osana erityisnäkökohtia, joilla pyritään luomaan tiukempi ja avoimempi sääntelykehys. Siihen on tehty tiettyjä muutoksia riskien arviointia koskevan menettelyn periaatteiden tiukentamiseksi, ja avoimuutta lisää se, että edellytetään yleisön kuulemista ja GMO:ien pakollista merkitsemistä markkinoille saattamisen kaikissa vaiheissa. On käynyt selväksi, että vastauksena yleisön kasvavaan huoleen GMO:iden mahdollisista haitoista tarvitaan nykyistä avoimempaa ja tiukempaa sääntelykehystä geneettisesti muunnettujen organismien tarkoitukselliselle levittämiselle ympäristöön. Yhteinen kanta perustuu alkuperäiseen ehdotukseen, ja komissio uskoo, että se tarjoaa tehokkaan ja toimivan sääntelykehyksen, jossa otetaan huomioon sekä yleisön että teollisuuden edut. Komission mielestä direktiivin 90/220/ETY pikainen tarkistus voi edistää merkittävästi direktiivin täytäntöönpanossa havaittujen ongelmien ratkaisemista, ja se on tyytyväinen siihen, että yhteinen kanta vahvistettiin yksimielisesti.